กรณีศึกษา โรงแรมบีทู จากธุรกิจครอบครัว สู่บัดเจทโฮเทล ใหญ่สุดในไทย
เรื่องราวทั้งหมดเริ่มต้นตั้งแต่ 12 ปีก่อน   พี่น้องครอบครัวจาวลา คือ คุณพิชัย คุณวสันต์  และ ดร.นิรันดร์ จาวลาที่แต่เดิมทำธุรกิจขายผ้า และเป็นนักลงทุนรายเล็กในอสังหาริมทรัพย์ที่จังหวัดเชียงใหม่ ได้เกิดไอเดียที่จะก่อตั้งธุรกิจโรงแรม  หากเราพูดถึงการก่อตั้งธุรกิจโรงแรมในประเทศไทยสมัยนั้น หลายคนก็อาจจะบอกว่ากลุ่มลูกค้าส่วนใหญ่ของเราก็คือ ชาวต่างชาติ เนื่องจากประเทศไทยมีทรัพยากรธรรมชาติที่อุดมสมบูรณ์
14 ต.ค. 2563

กรณีศึกษา โรงแรมบีทู จากธุรกิจครอบครัว สู่บัดเจทโฮเทล ใหญ่สุดในไทย
เรื่องราวทั้งหมดเริ่มต้นตั้งแต่ 12 ปีก่อน
พี่น้องครอบครัวจาวลา คือ คุณพิชัย คุณวสันต์ และ ดร.นิรันดร์ จาวลาที่แต่เดิมทำธุรกิจขายผ้า และเป็นนักลงทุนรายเล็กในอสังหาริมทรัพย์ที่จังหวัดเชียงใหม่ ได้เกิดไอเดียที่จะก่อตั้งธุรกิจโรงแรม
หากเราพูดถึงการก่อตั้งธุรกิจโรงแรมในประเทศไทยสมัยนั้น หลายคนก็อาจจะบอกว่ากลุ่มลูกค้าส่วนใหญ่ของเราก็คือ ชาวต่างชาติ เนื่องจากประเทศไทยมีทรัพยากรธรรมชาติที่อุดมสมบูรณ์
นั่นจึงทำให้ตลอดระยะเวลาที่ผ่านมา แบรนด์โรงแรมยักษ์ใหญ่ทั้งจากประเทศไทย และต่างประเทศได้นำเสนอแบรนด์โรงแรมที่มีราคาระดับปานกลาง สูง ถึงสูงมาก
โดยโรงแรมแต่ละแห่งก็มีสิ่งอำนวยความสะดวกครบครัน เช่น สระว่ายน้ำ ฟิตเนส ห้องประชุม ห้องจัดสัมนา เพื่อที่จะรองรับได้ทั้งกลุ่มนักท่องเที่ยว และลูกค้าเชิงธุรกิจภายในสถานที่เดียวกัน
อย่างไรก็ตาม ครอบครัวจาวลามีมุมมองในธุรกิจโรงแรมที่แตกต่าง
แล้วมุมมองนี้แตกต่างอย่างไร วันนี้ลงทุนแมนได้มีโอกาสไปสัมภาษณ์ ดร.นิรันดร์ จาวลา ผู้บุกเบิกธุรกิจโรงแรมชื่อ บีทู ที่จากธุรกิจครอบครัว กลายเป็นเชนบัดเจทโฮเทลที่ใหญ่สุดในประเทศไทยเวลานี้
ดร.นิรันดร์ จาวลา มองว่าแทนที่จะทำธุรกิจโรงแรมเหมือนคนอื่นเขากลับมองเห็น “ช่องว่าง” ในธุรกิจโรงแรม ที่ยังไม่มีใครเริ่มทำ
ซึ่งช่องว่างในที่นี้ก็คือ โรงแรมที่มีดีไซน์ในราคาประหยัดสำหรับนักธุรกิจ และนักท่องเที่ยวชาวไทย
โดยไอเดียดังกล่าวก็ได้กลายมาเป็นการก่อตั้งแบรนด์โรงแรม B2 อ่านว่า บีทู ซึ่งก็ได้ย่อมาจากคำว่า Boutique & Budget
โดยตัวธุรกิจนั้น ก็เป็นไปตามชื่อแบรนด์ อธิบายง่าย ๆ ก็คือ บีทู เป็นเชนโรงแรมที่มีกิมมิกเฉพาะตัว มีเอกลักษณ์การออกแบบแตกต่างออกไปตามแต่ละสถานที่ แต่ละจังหวัด
ซึ่งตรงนี้ก็จะต่างกับเชนโรงแรมขนาดใหญ่ที่มักจะมีแพทเทิร์นแบบเดียวกันทั้งหมด
นอกจากนี้ บีทูก็ไม่ได้มีสิ่งอำนวยความสะดวกที่ครบครัน
เรื่องนี้เป็นหัวใจสำคัญในการควบคุมต้นทุน ทำให้ที่พักสามารถมีราคาที่ถูก
แล้ว ดร.นิรันดร์ วางแนวคิดในการทำธุรกิจโรงแรมอย่างไร?
ดร.นิรันดร์ บอกว่าหัวใจของเครือโรงแรมบีทูก็คือ “ให้มากมาก”
ในที่นี้ก็คือการมอบประสบการณ์ห้องพัก และบรรยากาศการเข้าพักที่ไม่ต่างจากโรงแรมระดับ 3 ถึง 4 ดาวในราคาระดับหอพักรายวัน ซึ่งจะทำให้ลูกค้ารู้สึกคุ้มค่าในการที่จะมาพักกับบีทู
นอกจากนี้ แนวทางการสร้างแบรนด์ และการตลาดสมัยใหม่ในยุคนี้จะช่วยให้เราเข้าถึงกลุ่มลูกค้าได้ทีละมาก ๆ เช่นการจัดกิจกรรมห้องพักราคา 2 บาท
แนวทางการทำธุรกิจเหล่านี้จึงกลายเป็นส่วนสำคัญที่ทำให้แบรนด์บีทู เติบโตได้อย่างต่อเนื่อง และติดตลาดชาวไทยอย่างรวดเร็ว
อีกหนึ่งปัจจัยที่ทำให้บีทูเติบโตอย่างรวดเร็วคือ การจัดการเนื้องานที่เหมาะกับความถนัดของแต่ละคน โดยคุณพิชัย และคุณวสันต์ จาวลา ที่นอกจากจะเป็นผู้ถือหุ้นแล้ว ก็มีตำแหน่งเป็น Business Development ดูแล สรรหาและพัฒนาอาคารโรงแรมให้ทันสมัยอยู่เสมอ
ในขณะที่ ดร.นิรันดร์ จาวลา ผู้ถือหุ้นอีกหนึ่งคน และเป็นน้องชายคนสุดท้อง มีตำแหน่งเป็น CEO รับผิดชอบในการบริหารธุรกิจโรงแรมในเครือทั้งหมด
การบริหารที่ลงตัว จึงเป็นอีกหนึ่งปัจจัยที่ทำให้ธุรกิจเติบโตอย่างรวดเร็ว
ตรงนี้ ดร.นิรันดร์ บอกว่า สมัยนั้น เชนโรงแรมราคาถูก หรือบัดเจทโฮเทลที่เน้นจับตลาดโดเมสติกถือเป็นธุรกิจใหม่ในประเทศไทย ไม่มีใครคิดจะทำจึงไม่มีผู้เล่นในตลาด
หากเราบุกเบิกเป็นเจ้าแรก มีตลาดรองรับ และสร้างแบรนด์ได้ดี
เราก็จะสามารถเติบโต และสร้างความน่าเชื่อถือได้อย่างรวดเร็ว
แล้วเมื่อเราต้องทำของราคาถูก เราต้องคำนึงถึงอะไรบ้าง?
ดร.นิรันดร์ ได้เล่าว่าสิ่งที่ต้องคำนึงเป็นพิเศษสำหรับโมเดลธุรกิจแบบนี้ก็คือ ความสามารถในการบริหารจัดการต้นทุน
เรื่องแรกก็คือ บุคลากร เนื่องจากการโรงแรมหรือธุรกิจบริการ หลีกเลี่ยงไม่ได้เลย ที่ต้องมีบุคลกรจำนวนมาก ประกอบกับการทำงานที่เฉพาะด้านจึงต้องมีการฝึกอบรมอยู่สม่ำเสมอ
ซึ่งสิ่งที่ท้าทายก็คือ การทำให้บุคลากรที่ดี อยู่กับเรานาน
ในส่วนนี้ ดร.นิรันดร์ ก็ได้จัดตั้งโรงเรียนการจัดการโรงแรมและการท่องเที่ยวขึ้น ที่ได้ขึ้นตรงต่อกระทรวงศึกษาธิการสำหรับฝึกฝนบุคคลากรโรงแรมโดยเฉพาะ เพื่อสร้างมาตรฐานคุณภาพการบริการได้ในระยะยาว
และปัจจุบันได้พัฒนาหลักสูตรการศึกษาควบคู่กับสถาบันเพื่อพัฒนานิสิตนักศึกษาให้มีความรู้ความสามารถ
ตั้งแต่ก่อนที่จะจบมหาวิทยาลัย เมื่อจบออกนิสิตนักศึกษาเล่านี้จะกลายเป็นบุคลการที่มีคุณภาพและพร้อมทำงานได้ในทั้นที
อีกส่วนสำคัญก็คือเรื่องของ เทคโนโลยี
ส่วนนี้ ดร.นิรันดร์ ที่มีพื้นฐานจบการศึกษาปริญญาตรี โท ด้านวิทยาศาสตร์คอมพิวเตอร์ และปริญญาเอกด้านบริการธุรกิจ จากสหรัฐอเมริกา รวมถึงได้มีโอกาสศึกษาดูงานจากเชนโรงแรมที่ต่างประเทศ
จึงได้นำประสบการณ์เหล่านี้มาประยุกต์เพื่อวางโครงสร้างระบบการบริการและการตลาดพร้อมระบบฐานข้อมูลมาให้เหมาะสมกับธุรกิจของต้นใช้เพื่อลดต้นทุนการจัดการ และเพื่อการวางช่องทางการทำการตลาดออนไลน์ให้มีประสิทธิภาพมากขึ้น
โดยโมเดลธุรกิจทั้งหมดนี้ถูกจดทะเบียน
จัดตั้งเป็นธุรกิจภายใต้ บริษัทบีทู โฮเทล จำกัด
ปี 2561 รายได้ 372 ล้านบาท
ปี 2562 รายได้ 444 ล้านบาท
คิดเป็นการเติบโต 19%
ปัจจุบัน บีทู มีโรงแรมภายใต้การบริหาร 44 แห่ง
แบ่งออกเป็นที่เป็นเจ้าของเอง 37 แห่ง และที่รับบริหารจัดการอีก 7 แห่ง
แล้ววิกฤติโควิด 19 ในปีนี้ส่งผลกระทบต่อธุรกิจขนาดไหน?
ดร.นิรันดร์ ก็ได้เล่าว่าด้วยความเป็นธุรกิจโรงแรมแน่นอนว่าเครือโรงแรมบีทูนั้นได้รับผลกระทบตั้งแต่มีการประกาศสถานการณ์ฉุกเฉิน เคอร์ฟิว และจำกัดการเดินทาง
แต่หลังจากที่สถานการณ์คลี่คลายแล้ว ยอดการเข้าพักของบีทูก็ได้กลับมาสู่ระดับที่น่าพอใจอย่างรวดเร็ว เพราะลูกค้าส่วนใหญ่เป็นคนไทย และแบรนด์บีทูก็มีฐานลูกค้าเดิมอยู่แล้ว
แต่แม้ว่ายอดเข้าพักจะกลับสู่ระดับที่น่าพอใจ แต่รายได้รวมที่บริษัททำได้กลับทำได้น้อยลง
นั่นก็เพราะว่าเชนโรงแรมที่เจาะกลุ่มลูกค้าต่างชาติ จำเป็นที่จะต้องหั่นราคาโรงแรม
ลงมาอยู่ในระดับที่ต่ำมาก เพื่อที่จะรักษาสภาพคล่องของบริษัทเอาไว้
ซึ่งเรื่องนี้ก็ได้ส่งผลกระทบโดยตรงต่อราคาห้องพักของบีทูที่ต่ำอยู่แล้วถูกกดันให้ลดลงไปอีก
อย่างไรก็ตาม ดร.นิรันดร์ก็ได้มองว่าวิกฤติโรคระบาดในปีนี้ เป็นผลกระทบระยะสั้นประมาณ 1 ถึง 2 ปี และถือเป็นบทเรียนต่อผู้ประกอบการทุกราย ที่จะต้องหันมาให้ความสำคัญต่อเงินทุนหมุนเวียนในบริษัท
แล้วจากเรื่องราวของโรงแรมบีทู เราได้เรียนรู้อะไรบ้าง?
เราก็คงปฏิเสธไม่ได้ว่าการต่อยอดมาทำบัดเจทโฮเทลเมื่อ 12 ปีที่แล้ว ก็ถือเป็นหนึ่งในแนวคิดที่แปลกใหม่ ที่แน่นอนว่าวันแรกไม่มีใครรู้ว่าสำเร็จ แต่อย่างน้อยเราก็ได้ลองทำให้มันเกิดขึ้นจริง
อีกเรื่องที่ดูเหมือนจะไม่สำคัญ แต่สำคัญก็คือ การสร้างแบรนด์ที่ชัดให้กับธุรกิจของเรา
เพราะในวันที่ตัวตนของเราชัด และเราสามารถตอบโจทย์ลูกค้าได้ดี
ในวันหนึ่งข้างหน้า ลูกค้าก็อาจจะนึกถึงแบรนด์ของเราเป็นอันดับแรก
อย่าง บีทู ที่ชัดเจนในความเป็นแบรนด์โรงแรมบูติก ราคาถูก ตั้งแต่วันแรก
จนวันนี้กลายมาเป็นแบรนด์โรงแรมบัดเจทโฮเทล ที่ใหญ่ที่สุดในประเทศไทย
ดร.นิรันดร์ กล่าวปิดท้ายว่า ถ้าในวันนี้มีเจ้าของเชนโรงแรมรายใหญ่ มาขอซื้อหุ้น บีทู เขาก็จะปฏิเสธข้อเสนอทันที เพราะเขาเชื่อว่าธุรกิจบีทูจะเติบโตได้มากกว่านี้อีกหลายเท่า..